پیر حمید الدین سیالوی :

پاکستانی حکمرانوں نے قرآن کے بجائے رانا ثناء اللہ کو سینے سے لگایا ہوا ہے

پیر حمید الدین سیالوی نے کہا کہ حکومت کو وارننگ دی ہے کہ ۷ روز میں شریعت کا قانون نافذ کر دیا جائے، ورنہ پورا پنجاب بند کر دیں گے۔

خبر کا کوڈ: ۴۳۴۷۱۹

تاریخ: ۲۱ فروردين ۲۰۱۸ - ۱۴:۲۵

رسا نیوز ایجنسی کی رپورٹ کے مطابق داتا دربار لاہور کے سامنے ایک بڑے جلسۂ عام سے خطاب کرتے ہوئے پیر حمید الدین سیالوی نے حکومت کو وارننگ دی ہے کہ ۷ روز میں شریعت کا قانون نافذ کر دیا جائے، ورنہ پورا پنجاب بند کر دیں گے۔

پیر حمید الدین سیالوی نے استفسار کیا کہ ہر شہر میں معصوم بچیوں کو قتل کیا جا رہا ہے، حکومت ابھی تک قاتلوں کو گرفتار کیوں نہیں کرسکی؟

انہوں نے اعلان کیا کہ حکومت کو ۷ روز کی مہلت دے رہے ہیں، حکومت ۷ روز میں شریعت کا قانون نافذ کر دے، اگر شریعت کا قانون نافذ نہ ہوا تو پورا پنجاب بند کر دیں گے۔

پیر سیالوی نے شرکاء سے کہا کہ میری وصیت ہے ختم نبوت کی تحریک کو ختم نہ ہونے دینا، اللہ تعالٰی ہمیں اس تحریک کو آگے بڑھانے کی توفیق دے، عہد کر لیں کہ آج سے جو کچھ بھی کریں گے، سنت کے مطابق کریں گے، اگر سب لوگ خود قرآن و حدیث پر عمل کریں گے تو قانون کے نفاذ کیلئے حکومت کی محتاجی نہیں رہے گی۔

پیر سیالوی نے مزید کہا کہ حکمرانوں نے قرآن کو سینے سے نہ لگایا، رانا ثناء اللہ کو سینے سے لگایا ہوا ہے، ایسے لوگوں کو ووٹ نہ دینا، اس کانفرنس میں شرکت کرکے خود کو خوش نصیب تصور کرتا ہوں۔

پیر سیالوی نے رانا ثناء اللہ کو مخاطب کرکے کہا کہ تم اپنے بدمعاشوں کے ہاتھ میں بندوقیں دو، ہم اپنے سینے سامنے کریں گے، میں دیکھوں گا رانا ثناء اللہ تمہارے بدمعاش زیادہ ہیں یا ہمارے سینے زیادہ ہیں، لوگو! نبی پاک ﷺ کی غلامی سے کبھی منہ نہ موڑنا۔/۹۸۹/ف۹۴۰/